Drie van Boeremag bly agter tralies ná hofaansoek mislukDr. Lets Pretorius en twee van sy seuns, drs. Johan en Wilhelm Pretorius, tydens ‘n familiedag by die Zonderwater-gevangenis. Foto: Verskaf Die hooggeregshof in Pretoria het Dinsdag Riëtte Pretorius, die vrou van een van die Boeremag-gevangenes, se dringende aansoek dat haar man, skoonpa en swaer vrygelaat word, met koste van die hofrol geskrap. Die pa en seuns is in 2012 saam met 17 ander mans in die hooggeregshof in die stad skuldig bevind. Die groep wou die ANC-regering in die vroeë jare 2000 omverwerp. Ná ŉ verhoor van nagenoeg tien jaar is die beskuldigdes tot effektief tussen vyf en 25 jaar tronkstraf gevonnis. Riëtte is in 2017 getroud met dr. Wilhelm Pretorius. Sy is die projekbestuurder van die Boer Nasie Vryheid Inisiatief (Boervin) wat ŉ uitgebreide veldtog begin het om haar man en skoonfamilie vrygelaat te kry. In haar aansoek het sy die hof gevra om haar grondwetlike en internasionaal-erkende regte te beskerm. Dit sluit in die reg op assosiasie en beskerming van haar familie en gesin. Regter Cassim Sardiwalla het egter bevind die saak is nié dringend nie en het dit van die rol geskrap. “Ek het nog hoop,” het sy ná afloop van die hofverrigtinge gesê. “Dit is baie jammer wat hier gebeur het, want dit beteken daar is nie meer reg in Suid-Afrika nie. Hulle steur hulle nie aan die Grondwet en die internasionale verdrae wat hulle onderteken het nie. Hulle is toegespits op vergelding, meer as enigiets anders.” Die 36-jarige Riëtte is swanger met haar en Wilhelm se eerste kind. Hulle is in 2017 getroud nadat sy hom in die tronk ontmoet het. Volgens haar kan sy moontlik appelleer teen die bevinding oor dringendheid, maar sy het nog nie besluit of sy dié roete gaan volg nie. Prof. Hercules Booysen het die aansoek namens haar gebring. Die Pretoriusse begin intussen op 18 Junie met nóg ŉ aansoek om hulle vrylating te probeer bewerkstellig. Hulle dien tans hulle vonnis uit in die Zonderwater-tronk in Cullinan.